Publication: Magyar Közlöny
Issue: MK-2000-55 (Year: 2000, Number: 55)
Era: 1990-2004
Section: a 16/2000. (VI. 8.) EüM rendelethez
Paragraph Index: 205

1. Munkavállalókra vonatkozó dóziskorlátok 1.1. Foglalkozási sugárterhelésnek kell tekinteni bármilyen olyan sugárterhelést — amelyet a munkavállaló, a munkáltató felelősségi köréhez tartozó helyzetekben — munkavégzés folyamán kaphat. A foglalkozási sugárterhelés nem tartalmazza az orvosi diagnosztikai és terápiás beavatkozásokból, továbbá az olyan természetes forrásokból származó sugárterheléseket, amelyek nem tartoznak a rendelet hatálya alá vagy a szabályozás alól kivételek. 1.2. 18 éven aluli személyek foglalkozási sugárterheléssel járó munkát nem végezhetnek. 1.3. A foglalkozási sugárterhelésnek kitett munkavállaló munkavégzés során, az alkalmazott mesterséges és fokozott sugárterhelést eredményező természetes forrásokból származó, külső és belső sugárterhelés együttesen, egymást követő 5 naptári évre összegezve nem haladhatja meg a 100 mSv effektív dózis korlátot. Az effektív dózis egyetlen naptári évben sem haladhatja meg az 50 mSv értéket. Tekintet nélkül az effektív dózisra megszabott fenti korlátra, a szemlencsére vonatkozó évi egyenérték dóziskorlát 150 mSv. A bőrre — bármely 1 cm területre átlagolva —, továbbá a végtagokra vonatkozó évi egyenérték dóziskorlát 500 mSv. 1.4. A terhes nőkre, szoptató anyákra és az anyatejet adó nőkre vonatkozó foglalkoztatási tilalmat külön jogszabály állapítja meg. 1.5. Ha a sugárveszélyes létesítmény üzemeltetése vagy ellenőrzése során — a baleset következményeinek elhárításával járó veszélyhelyzetet kivéve — különleges körülmények következtében nem kerülhető el az 1.3. pontban meghatározott dóziskorlátok túllépése, az engedélyes által megnevezett önkéntes személyek számára az esetekre egyedileg meghatározott besugárzási szintek figyelembevételével az OTH különleges sugárterhelést engedélyezhet. A különleges sugárterhelés nem haladhatja meg az évi 50 mSv effektív dózist. Különleges sugárterhelés időszakosan és csak a következő feltételek fennállása esetén engedélyezhető: 1.5.1. különleges sugárterhelést csak a IV. pont 1.2. alpontjában meghatározott, „A” besorolású személy kaphat; 2000/55. szám 1.5.2. a különleges sugárterhelés engedélyezésének időtartama legfeljebb 5 év, ugyanazon személyre nem ismételhető; 1.5.3. a munkáltatónak vagy engedélyesnek a különleges sugárterhelést előre indokolnia kell, ezt az érintett munkavállalóval közölni kell, továbbá a megyei intézetnek és a foglalkozás-egészségügyi szolgálatnak, valamint az OSSKI-nak be kell jelenteni; 1.5.4. a munkáltató köteles gondoskodni a különleges sugárterheléssel járó műveletekkel kapcsolatos óvintézkedésekről, továbbá a kockázat mértékét köteles ismertetni az érintett munkavállalókkal; a különleges sugárterhelés ellenőrzésére külön dózismérőt is lehet igényelni; 1.5.5. a különleges sugárterhelés nem engedélyezhető fogamzóképes nőkre, tanulókra, illetve gyakornokokra; 1.5.6. a különleges sugárterhelést kapott személy ez ok alapján — beleegyezése nélkül — eredeti munkaköréből nem vonható ki és más munkakörbe nem helyezhető át. 1.6. Veszélyhelyzetben a baleset következményeinek elhárításában részt vevő személy sugárterhelése nem haladhatja meg az 50 mSv effektív dózist. Az érintettek körén belül kivételt képez ez alól a népesség jelentős sugárterhelésének megakadályozásában és életmentésben részt vevő személy. Ebben az esetben törekedni kell arra, hogy a sugárterhelés a 100 mSv effektív dózist, az életmentésben részt vevő személy sugárterhelése a 250 mSv effektív dózist ne haladja meg. 1.6.1. A munkáltató köteles gondoskodni az elhárítási műveletekkel kapcsolatos óvintézkedésekről. 1.6.2. Az elhárításba fogamzóképes nő, tanuló, illetve gyakornok nem vonható be.

Source: https://magyarkozlony.hu/hivatalos-lapok/ec40f36decc26822970ae7efb53f1f810e36b5cd/dokumentumok/5bd98f266b191a1ded02ae262d6b25556117c440/letoltes